
	«»

Κύριε Πρόεδρε,
Κυρίες και Κύριοι Μέλη,  
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) όπως γνωρίζετε, αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Με το παρόν έγγραφό μας και με αφορμή το σχέδιο νόμου του Υπουργείου Εθνικής Οικονομίας και Οικονομικών με τον τίτλο: «Ενίσχυση του διαθέσιμου εισοδήματος, της αποταμίευσης και των επενδύσεων, φορολογικές, μισθολογικές, συνταξιοδοτικές διατάξεις και λοιπές διατάξεις κοινωνικής πολιτικής» που έχει κατατεθεί στη Βουλή για συζήτηση και ψήφιση, σας καταθέτουμε τις προτάσεις μας και ζητάμε να κληθεί εκπρόσωπος της Ε.Σ.Α.μεΑ. κατά τη συζήτησή του στην Επιτροπή, προκειμένου να σας αναπτύξουμε πιο διεξοδικά τις θέσεις της Συνομοσπονδίας.
Λαμβάνοντας υπόψη:  
την παρ. 6 του Άρθρου 21 του Συντάγματος της χώρας, σύμφωνα με την οποία «τα άτομα με αναπηρίες έχουν δικαίωμα να απολαμβάνουν μέτρων που εξασφαλίζουν την αυτονομία, την επαγγελματική ένταξη και τη συμμετοχή τους στην κοινωνική, οικονομική και πολιτική ζωή της Χώρας», συνταγματικές επιταγές και απαιτήσεις της εθνικής μας νομοθεσίας, όπως :   
τον ν.4488/2017, ο οποίος αναφέρει στο άρθρο 68 «Νομοπαραγωγική διαδικασία, ανάλυση συνεπειών ρυθμίσεων και παραγωγή επίσημων στατιστικών για τα ΑμεΑ» τα εξής: «1. Κατά το στάδιο της νομοπαραγωγικής διαδικασίας τα αρμόδια όργανα συνεκτιμούν τα δικαιώματα των ΑμεΑ, όπως αυτά περιγράφονται στη Σύμβαση και κατά τη διάρκεια της κατάρτισης σχεδίων νόμου, συνεργάζονται με το Συντονιστικό Μηχανισμό του άρθρου 69 και με το Κεντρικό Σημείο Αναφοράς του άρθρου 70 και τελούν σε διαβούλευση με αναγνωρισμένες αντιπροσωπευτικές οργανώσεις του αναπηρικού κινήματος, με άτομα και με ομάδες ατόμων που έχουν εύλογο ενδιαφέρον για τα δικαιώματα των ΑμεΑ [...]»
τον ν.4074/2012 (ΦΕΚ 88 Α΄/11.04.2012), με τον οποίο η χώρα μας κύρωσε τη Διεθνή Σύμβαση για τα Δικαιώματα των Ατόμων με Αναπηρία μαζί με το προαιρετικό πρωτόκολλο που τη συνοδεύει, γεγονός που συνεπάγεται την εφαρμογή της σε ευρωπαϊκό και εθνικό επίπεδο,
η Ε.Σ.Α.μεΑ. προτείνει και αιτείται ανά άρθρο του παρόντος σχεδίου νόμου τις ακόλουθες τροποποιήσεις και συμπληρώσεις:  
 
Άρθρο 20 Διεύρυνση δικαιούχων της ετήσιας οικονομικής ενίσχυσης ευάλωτων κοινωνικών ομάδων - Τροποποίηση άρθρου 72 ν. 5217/2025 
Στην παρ. 2 του άρθρου 16, καθορίζονται οι κατηγορίες των ατόμων με αναπηρία που λαμβάνουν σύνταξη ή  επίδομα λόγω αναπηρίας, στους οποίους θα καταβληθεί η ετήσια οικονομική ενίσχυση, ύψους τριακοσίων (300) ευρώ για το έτος 2025 και τετρακοσίων (400) ευρώ για το έτος 2026 και εφεξής.
Ωστόσο, η παραπάνω οικονομική ενίσχυση δεν παρέχεται σε όλα τα άτομα με αναπηρία ή/και χρόνιες παθήσεις που λαμβάνουν σύνταξη ή  επίδομα λόγω αναπηρίας καθώς υπάρχουν επιδόματα που καταβάλλονται από διαφορετικό φορέα από τις προαναφερόμενους. 
Πιο συγκεκριμένα, όσοι λαμβάνουν ορφανική σύνταξη (σύνταξη θανάτου) και οι συνταξιούχοι λόγω αναπηρίας που λαμβάνουν το επίδομα απόλυτης αναπηρίας από τον e-ΕΦΚΑ, δεν ανήκουν στους δικαιούχους. 
Αυτό αποτελεί διάκριση μεταξύ των ατόμων με αναπηρία και ζητάμε τη διόρθωσή του, ώστε να συμπεριληφθούν στους δικαιούχους της εν λόγω ετήσιας  οικονομικής ενίσχυσης, οι δικαιούχοι ορφανικής σύνταξης (σύνταξη θανάτου), καθώς και οι δικαιούχοι του επιδόματος απόλυτης αναπηρίας που λαμβάνουν σύνταξη λόγω αναπηρίας από τον e-ΕΦΚΑ. 
Ως εκ τούτου ζητάμε την αντικατάσταση της παρ. 2 ως εξής (βλ. έντονη γραμματοσειρά):
«2. Η οικονομική ενίσχυση της παρ. 1 καταβάλλεται επίσης:
α) Στους συνταξιούχους του e-Ε.Φ.Κ.Α., στους οποίους καταβλήθηκε κύρια σύνταξη αναπηρίας κατά τον μήνα Σεπτέμβριο εκάστου έτους αναφοράς.
β) Στους δικαιούχους:
βα) σύνταξης ανασφάλιστων υπερηλίκων του ν. 1296/1982 (Α΄ 128),
ββ) επιδόματος κοινωνικής αλληλεγγύης ανασφάλιστων υπερήλικων του άρθρου 93 του ν. 4387/2016,
βγ) των προνοιακών παροχών σε χρήμα της περ. ε) της παρ. 1 του άρθρου 4 του ν. 4520/2018 (Α΄ 30), περί παροχών και υπηρεσιών, οι οποίες χορηγούνται από τον Οργανισμό Προνοιακών Επιδομάτων και Κοινωνικής Αλληλεγγύης (Ο.Π.Ε.Κ.Α.) σε άτομα με αναπηρία,
βδ) του επιδόματος απολύτου αναπηρίας για συνταξιούχους του πρώην Οργανισμού Γεωργικών Ασφαλίσεων (πρώην ΟΓΑ) που λαμβάνουν μόνον τη βασική σύνταξη του πρώην ΟΓΑ, αν έχουν εφ’ όρου ζωής ποσοστό αναπηρίας εκατό τοις εκατό (100%), της παρ. 2 του άρθρου 4 του π.δ. 334/1988 (Α΄ 154), περί ποσοστού αναπηρίας, του επιδόματος απολύτου αναπηρίας που λαμβάνουν οι συνταξιούχοι αναπηρίας ή θανάτου του ΕΦΚΑ
βε) του επιδόματος νόσου και ανικανότητας των συνταξιούχων του Δημοσίου, του άρθρου 54 του Κώδικα Πολιτικών και Στρατιωτικών Συντάξεων (π.δ. 169/2007, Α΄ 210),
βστ) του εξωιδρυματικού επιδόματος του άρθρου 42 του ν. 1140/1981 (Α΄ 68), τα οποία επιδόματα των υποπερ. βδ), βε) και βστ) χορηγούνται από τον e-Ε.Φ.Κ.Α.,
βζ) των επιδομάτων των άρθρων 54Α του Κώδικα Πολιτικών και Στρατιωτικών Συντάξεων, 100 έως 103 του Κώδικα Πολεμικών Συντάξεων (π.δ. 168/2007, Α΄ 209), τα οποία καταβάλλονται από το Δημόσιο,
βη) σύνταξης αναπηρίας εξ ιδίου δικαιώματος, η οποία υπολογίζεται σύμφωνα με το άρθρο 88 του Κώδικα Πολεμικών Συντάξεων και καταβάλλεται από το Δημόσιο.
βθ) ) τα τέκνα που λαμβάνουν σύνταξη λόγω θανόντα γονέα και δεν δικαιούνται οικονομική ενίσχυση από τον ΟΠΕΚΑ ανεξαρτήτως ηλικίας»  
Άρθρο 22 Αναπροσαρμογή αναπηρικών επιδομάτων
Στο συγκεκριμένο άρθρο προβλέπεται η ετήσια αναπροσαρμογή συγκεκριμένων κατηγοριών αναπηρικών επιδομάτων, κατά ποσοστό ίσο με τον συντελεστή ετήσιας αύξησης των συντάξεων.
Η Ε.Σ.Α.μεΑ. επιμένει στην πάγια διεκδίκησή της για τη θεσμοθέτηση ενός μόνιμου μηχανισμού αυτόματης ετήσιας αναπροσαρμογής των αναπηρικών επιδομάτων, συνδεδεμένου με την ετήσια αύξηση του κατώτατου μισθού, ώστε να διασφαλίζεται η ουσιαστική ενίσχυση των εισοδημάτων των ατόμων με αναπηρία, με χρόνιες ή/και σπάνιες παθήσεις και η προστασία τους από τη συνεχή αύξηση του κόστους διαβίωσης.
Επιπρόσθετα, σε αυτό το άρθρο προσδιορίζονται οι κατηγορίες επιδομάτων που προβλέπεται να αναπροσαρμόζονται ετησίως, χωρίς, ωστόσο, η αύξηση να εφαρμόζεται στο σύνολο των κατηγοριών επιδομάτων, όπως στο επίδομα απόλυτης αναπηρίας από τον e-ΕΦΚΑ, ή στο επίδομα νόσου και ανικανότητας των συνταξιούχων του Δημοσίου.
Ως εκ τούτου ζητάμε την αντικατάσταση της παρ. 2 ως εξής (βλ. έντονη γραμματοσειρά):
Από την 1η Ιανουαρίου 2027 και εφεξής αναπροσαρμόζονται κατά ποσοστό ίσο με τον συντελεστή ετήσιας αύξησης των συντάξεων της περ. α) της παρ. 4 του άρθρου 14 του ν. 4387/2016 (Α΄ 85) του κατώτατου μισθού:
α) οι προνοιακές παροχές σε χρήμα της περ. ε) της παρ. 1 του άρθρου 4 του ν. 4520/2018 (Α΄ 30), περί παροχών και υπηρεσιών, οι οποίες χορηγούνται από τον Οργανισμό Προνοιακών Επιδομάτων και Κοινωνικής Αλληλεγγύης (Ο.Π.Ε.Κ.Α.) σε άτομα με αναπηρία, 
β) το επίδομα απολύτου αναπηρίας για συνταξιούχους του πρώην Οργανισμού Γεωργικών Ασφαλίσεων (πρώην ΟΓΑ) που λαμβάνουν μόνον τη βασική σύνταξη του πρώην ΟΓΑ, αν έχουν εφ’ όρου ζωής ποσοστό αναπηρίας εκατό τοις εκατό (100%), της παρ. 2 του άρθρου 4 του π.δ. 334/1988 (Α΄ 154), περί ποσοστού αναπηρίας, το επίδομα απολύτου αναπηρίας που λαμβάνουν οι συνταξιούχοι αναπηρίας ή θανάτου του ΕΦΚΑ
γ) το εξωιδρυματικό επίδομα του άρθρου 42 του ν. 1140/1981 (Α΄ 68) και 
δ) η οικονομική ενίσχυση που λαμβάνουν ανάδοχοι γονείς ατόμων ενταγμένων σε γενικά ή ειδικά αναπηρικά προνοιακά προγράμματα, σύμφωνα με το δεύτερο εδάφιο της παρ. 5 του άρθρου 12 του ν. 4538/2018 (Α΄ 85), περί παροχών και διευκολύνσεων σε ανάδοχους γονείς.
ε) το επίδομα νόσου και ανικανότητας των συνταξιούχων του Δημοσίου, του άρθρου 54 του Κώδικα Πολιτικών και Στρατιωτικών Συντάξεων (π.δ. 169/2007, Α΄ 210),
στ) τα επιδόματα των άρθρων 54Α του Κώδικα Πολιτικών και Στρατιωτικών Συντάξεων, 100 έως 103 του Κώδικα Πολεμικών Συντάξεων (π.δ. 168/2007, Α΄ 209), τα οποία καταβάλλονται από το Δημόσιο,
Ευελπιστώντας ότι θα ανταποκριθείτε θετικά στις προτάσεις μας, σας ευχαριστούμε θερμά εκ των προτέρων.

Με εκτίμηση

Ο Πρόεδρος

Ι. Βαρδακαστάνης
Ο Γεν. Γραμματέας 


Β. Κούτσιανος



Πίνακας Αποδεκτών:
Γραφείο Πρωθυπουργού της χώρας, κ. Κ. Μητσοτάκη
Γραφείο Υπουργού Εθνικής Οικονομίας και Οικονομικών, κ. Κ. Πιερρακάκη  
Γραφείο Υπουργού Επικρατείας,  κ. Α. Σκέρτσου
Γραφείο Αναπλ. Υπουργού Εθνικής Οικονομίας και Οικονομικών, κ. Ν. Παπαθανάση
Γραφείο Υφυπουργού Εθνικής Οικονομίας και Οικονομικών κ. Αθ. Πετραλιά 
Γραφείο Γ.Γ. Δημοσιονομικής Πολιτικής, κ. Π. Καρασιώτου
Εθνική Αρχή Προσβασιμότητας
Οργανώσεις Μέλη της Ε.Σ.Α.μεΑ.

